Entra en vigor el Pressupost Municipal de Burjassot de 2025
2025-07-24

Després de ser aprovat pel Ple Municipal el passat 5 de desembre, el Pressupost de 2025 de l’Ajuntament de Burjassot ha entrat en vigor. Un pressupost que es caracteritza per dedicar 1 de cada 3 euros al benestar social.

El pressupost de Burjassot per a enguany ascendeix a 38 milions d’euros, un 6,3% més que l’exercici de 2024, i destaca per tindre un marcat caràcter social, gestionar amb eficàcia els recursos públics, congelar els impostos i reduir el deute, a més de millorar els serveis i augmentar les inversions amb l’objectiu d’aportar més i millors serveis i instal·lacions a la ciutadania.

Prop del 37% del pressupost, aproximadament 12 milions d’euros, serà directament gestionat per al benestar de les ciutadanes i els ciutadans, a través de la cultura, l’esport, serveis socials, sanitat, educació, infància, comerç, ocupació i/o igualtat.

En la millora de la ciutat i les seues instal·lacions, el Pressupost de 2025 suposa increments en la neteja i seguretat, jardins, parcs infantils, Policia Local, Protecció Civil, clavegueram i il·luminació, cementeri, i inversions per a frenar el canvi climàtic i aconseguir la sostenibilitat i accessibilitat total de Burjassot. Totes aquestes inversions suposen quasi 14 milions d’euros, amb un augment del 6% respecte a l’any anterior.

Respecte a les partides, es produeixen augments en la neteja d’edificis i vies públiques, en conservació d’instal·lacions, s’han augmentat més d’un 5% les ajudes d’emergència així com les escoles infantils municipals amb un 6%. D’igual manera, s’han pujat quasi un 12% les inversions en polítiques culturals o un 35% les accions destinades als majors sense oblidar que l’àrea d’esports rep també més de 90.000 euros d’aquests augments.

El 2025 augmenta el pressupost respecte a 2024 destacant que aquest increment es deu a una pujada en la previsió d’ingressos urbanístics, una major participació en els tributs de l’estat i l’augment en la previsió de la subvenció finalista de serveis socials generals.